**Gadeteater i Hornbæk**

**På P-pladsen ved Hornbæk Torv bliver broderkærlighed fortolket med ild, stunts og grillpølser. Det lokale program for PASSAGE Festival byder på flere særlige oplevelser.**

Forudsætningerne for at holde gadeteaterfestival i 2020 er særlige, men bestemt ikke umulige.

Foruden et stort program i Helsingør, forgrener PASSAGE Festival sige ud i nærområdet, og opsøger publikum hvor de befinder sig.

Om det er på gåturen i skoven, badeturen på stranden, en hyggelig stund i kolonihaven, på plejehjemmet, i forhaven eller blandt boligblokken: Du vil kunne opleve dansk og internationalt gadeteater i verdensklasse, dér hvor du befinder dig.

**NOGET FOR HELE FAMILIEN**

I Hornbæk kommer franske **Les Frères Troubouch** på besøg. De to fyre mødte hinanden på cirkusakademiet i Bruxelles og blev hurtigt så tætte som brødre. Sammen opfører de forestillingen af samme navn på P-pladsen ved Hornbæk Torv. Her kan man opleve dem som en slags Asterix og Obelix – dog uden romere og vildsvin. Til gengæld er de udrustet med en grill, en cykel, en vippe og en mikrofon, og er helt klar til at indvie publikum i en unik opfattelse af ømhed og omsorg og dele deres helt særlige fortolkning af broderkærlighed. Og det involverer blandt andet grillpølser.

*Oplev* [*Les Frères Troubouch*](https://passagefestival.nu/performance/les-freres-troubouch-fr/) *tirsdag 28. juli kl. 17.00 på p-pladsen ved Hornbæk Torv*

Du kan også møde et andet umage makkerpar – Tony og Tony. Sammen udgør de **Les Tonys**: To højtragende bodyguards, hvis fornemmeste opgave er at beskytte byens borgere på Hornbæk Torv. De har måske ikke været de hurtigste kadetter på akademiet, men de har hjertet på rette sted, og er fuldt fokuseret på opgaven. Hvor der er mennesker er der farer på færde, men med Tony’erne i nærheden har du intet at være bange for.

*Oplev* [*Les Tonys*](https://passagefestival.nu/performance/les-tonys/) *tirsdag 28. juli kl. 16.00 med afgang fra Hornbæk Torv*

På Villa Strand er **Alex Barti** på spil. Han har taget sin marionetdukke Mr. Barti med, som pjatter og flirter med publikum, så længe han får lov. Med et særligt snoresystem på over 40 strenge, er der nok at holde styr på, når både publikum, dukke og dukkefører skal tilgodeses!

*Oplev* [*Alex Barti*](https://passagefestival.nu/performance/alex-barti-dk-mk/) *tirsdag 28. juli kl. 15.00 på Villa Strand*

**SAMLET PROGRAMOVERSIGT I HORNBÆK**

TIRSDAG 28/7

15.00-15.30 Alex Barti (DK/MK) på Villa Strand

16.00-16.30 Les Tonys af Cie. Albedo (FR) med afgang fra Hornbæk Torv

17.00-17.45 Les Frères Troubouch (FR) på P-pladsen ved Hornbæk Torv

***BILLEDTEKSTER***

*Det bliver vovet og eksplosivt når brødrene Troubouch kaster dig rundt på P-pladsen ved Hornbæk Torv. Se forestillingen, som spiller den 28/7 kl. 17, hvis du kan lide ild, broderkærlighed og grillpølser.*

*Foto: Cees Wouda*

*Der’ ingen bånd der binder ham! Mr. Barti kan både spille, synge og danse med lidt hjælp fra dukkeføreren Alex Barti. Her kan børn og barnlige sjæle lade sig charmere af den lille fyr, når han performer på Hotel Villa Strand den 28/7 kl. 15.*

*Foto: Alex Barti*